LV Eiropas Savienības Oficiālais Vēstnesis C 67/26

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 67/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MARRONE DELLA VALLE DI SUSA”

EK Nr.: IT-PGI-0005-0564-08.11.2006

AĢIN ( X ) ACVN ( )

1. Nosaukums:

“Marrone della Valle di Susa”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar nosaukumu “Marrone della Valle di Susa” apzīmē augļus, kas iegūti no piecu vietējo ekotipu augiem, kuru nosaukumos parasti norāda pašvaldību, kuras teritorijā ir to izcelsme; ekotipu nosaukumi ir šādi: Marrone di San Giorio di Susa, Marrone di Meana di Susa, Marrone di Sant’Antonino di Susa, Marrone di Bruzolo un Marrone di Villar Focchiardo. Produktu piedāvājot tirgū, tam jābūt ar šādām īpašībām: katrā kastaņapvalkā ir ne vairāk par trim kastaņiem; forma eliptiska, knābītis maz izteikts, klāts ar matiņiem, knābīša galā ir irbuļa paliekas, kas arī klātas ar matiņiem; augļapvalks ir Havannas cigāru brūnā krāsā, kam var būt arī iesarkana nianse, uz augļapvalka redzamas aptuveni 25–30 svītras tumšākā brūnās krāsas tonī; ārējais slānis ir lazdu riekstu vai zamšādas krāsā, tam maz iemauču un tas viegli atdalās no sēklas; sēklas nabiņa eliptiska, bet var būt arī taisnstūrveida, tā nav tik liela, ka sniegtos līdz sānu malām, tā ir līdzena un gaišākā krāsā par augļapvalku, tai apkārt ir apmatojuma paliekas; no knābīša uz visām pusēm atiet vidēji lielas, labi saskatāmas ribiņas; kastaņu izmērs vidēji liels, kilogramā ir ne vairāk par 85 augļiem; auglī ir tikai viena sēkla, tās mīkstums balts vai gaišā krēmkrāsā, kraukšķīgs un pēc garšas patīkami saldens, sēklas virsa gandrīz bez rievojuma.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Ražas novākšana, kastaņu šķirošana, tīrīšana, kalibrēšana un mērcēšana jāveic noteiktajā ģeogrāfiskajā apgabalā. Produktiem, kas nav laisti tirgū 30 dienu laikā pēc novākšanas, veic mērcēšanas procedūru. Augļus izmērcē, lai produkts nezaudētu uzglabāšanās spēju, un to veic vienīgi ar ūdeni – vai nu aukstu, iegremdējot kastaņus ūdenī istabas temperatūrā, un tur tajā no 2 līdz 8 dienām, vai siltu, iegremdējot augļus ūdenī, kura temperatūra ir 48 °C, un patur tajā 50 minūtes, pēc tam vēl uz 50 minūtēm iegremdē aukstā ūdenī. Šāds apstrādes process neietekmē produkta raksturīgās īpašības.

3.6. Īpaši noteikumi griešanai, rīvēšanai, iepakošanai, u. c.:

“Marrone della Valle di Susa” piedāvājot tirdzniecībā, ievēro šādu kārtību: produktu iesaiņo tīkliņos pa 1, 2, 2,5, 3 un 10 kg un hermētiski noslēgtos maisos pa 5, 10, 25 un 50 kg. Svaigu produktu var laist tirdzniecībā, sākot ar attiecīgā ražas gada 25. septembri.

3.7. Īpaši noteikumi marķēšanai:

Uz iepakojuma, to aizdarot, piestiprina etiķeti ar logotipu, kurā aizsargātā ģeogrāfiskās izcelsmes norāde “Marrone della Valle di Susa” uzrakstīta ar skaidriem un neizdzēšamiem burtiem, kas krasi atšķiras no pārējiem uzrakstiem. Ir atļauts norādīt šādus datus: iepakotāja vārds un uzvārds vai nosaukums, uzņēmuma nosaukums un adrese, kā arī ražošanas gads un sākotnējais bruto svars.

AĢIN logotipā attēlots pilns kastaņu maiss, kas apgāzies uz priekšu un augšdaļā atvēries tā, ka no tā birst ārā kastaņi.

4. Precīza ģeogrāfiskā apgabala definīcija:

Ražošanas apgabals ir noteikts, iekļaujot tajā visu to Sūzas ielejas (Val di Susa) pašvaldību teritorijas, kurās tradicionāli audzē Sūzas ielejas kastaņus. Šajā apgabalā ietilpst visas to pašvaldību teritorijas, kuru augstums virs jūras līmeņa, nogāžu izvietojums attiecībā pret debess pusēm un gada vidējās temperatūras ir tādas, ka tajās var audzēt kastaņus. “Marrone della Valle di Susa” ražošanas apgabalā pilnībā vai daļēji ietilpst šādu Turīnas (Torino) provinces pašvaldību teritorija: Almese, Avigliana, Borgone Susa, Bruzolo, Bussoleno, Caprie, Chianocco, Chiomonte, Chiusa San Michele, Condove, Exilles, Giaglione, Gravere, Mattie, Meana di Susa, Mompantero, Novalesa, Rubiana, Salbertrand, San Didero, San Giorio di Susa, Sant’Ambrogio di Torino, Sant’Antonino di Susa, Susa, Vaie, Venaus, Villar Dora un Villar Focchiardo.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Pietiekami skeletainās un smilšainās augsnes, klinšaino slāņu izvietojums noslīdeņu veidā un nogāžu slīpums ietekmē Sūzas ielejas augšņu mitruma bilanci un attiecīgi arī kastaņu augšanu. Klimats šajā apgabalā nav pārāk lietains; tas izskaidrojams ar to, ka ieleja atrodas vidū starp Sangones (Sangone) un Lanco (Lanzo) ieleju un ka tai dienvidos ir Orsjēras (Orsiera) kalnu masīvs, kas kavē Vidusjūras mitro gaisa masu pieplūdi. Šādas ģeoloģiskās un augsnes īpašības Sūzas ielejas teritorijā rada augļu ieguvei audzētajiem kastaņu kokiem labākos attīstības apstākļus, un koki izaug spēcīgi, un to nestajiem augļiem izveidojas tipiskās organoleptiskās īpašības.

5.2. Produkta specifika:

Produkta raksturīgās īpašības ir mīkstuma krāsa un kraukšķīgums, saldenā garša un aromātiskums, kā arī augļu vidēji lielais izmērs. Šo īpašību dēļ “Marrone della Valle di Susa” ir ļoti iecienīts produkts gan Itālijas iekšējā tirgū, gan arī ārējā tirgū.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Aizsargātas ģeogrāfiskās izcelsmes norādes piešķiršana “Marrone della Valle di Susa” kastaņiem tiek prasīta pirmām kārtām neapšaubāmās reputācijas dēļ, kāda produktam ir jau vairākus gadsimtus. Labi dokumentētas ziņas par kastaņu audzēšanu augļu ieguvei datējamas jau ar 1200. gadu.

Ievērības cienīgs ir “castagneretum di Templeris” (“templiešu kastaņdārzs”), kas atrodas starp Villarfocchiardo un San Giorio di Susa pašvaldības teritoriju un kas piederējis Templiešu ordenim; tajā vēl šodien atrodas visvecākie kastaņkoki. Viduslaikos kastaņiem bija būtiska nozīme vietējā tautsaimniecībā, jo kastaņu novākšana bija samērā labi atalgots darbs un nodrošināja neaizstājamu iztikas avotu.

Turpmākajā vēstures gaitā kastaņu kultūra izplatījās, pateicoties klosteru darbībai – tie ierīkoja plašus kastaņdārzus visā Sūzas ielejā, izmantojot vietējo ekotipu augus, kas arī šodien dod vienus no iecienītākajiem un pieprasītākajiem kastaņiem, kuri piemēroti gan patērēšanai svaigā veidā, gan arī “Marrons glacés” (kastaņi pūdercukurā) ražošanai.

Ir daudz dokumentu, kas apliecina Sūzas ielejas kastaņu vēsturiskumu, un saglabājies arī liels skaits pasūtījuma veidlapu, ko izpildījuši pazīstami Itālijas un ārvalstu pārstrādes uzņēmumi. Visvecākās pasūtījuma veidlapas datējamas ar XIX gadsimtu.

“Marrone della Valle di Susa” kastaņiem veltīti dažādi raksti specializētos žurnālos un vietējos nedēļas izdevumos. “Marrone della Valle di Susa” ir iekļauts Turīnas provinces tradicionālo produktu sarakstā.

Turklāt pēdējos četrdesmit gadus “Marrone della Valle di Susa” ir “galvenais varonis” Kastaņu svētkos, kam ir lieli panākumi un kas mūsdienās pulcina aptuveni 50 000 apmeklētāju.

Atsauce uz specifikācijas publikāciju:

Valdība ir uzsākusi valsts iebildumu procedūru, AĢIN “Marrone della Valle di Susa”atzīšanas pieteikumu 2006. gada 3. februārī publicējot Itālijas Republikas oficiālā vēstneša (Gazzetta Ufficiale della Repubblica Italiana) 28. numurā.

Produkta specifikācijas konsolidētais teksts ir pieejams:

— šādā tīmekļa vietnē: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.

(1) OV L 93, 31.3.2006., 12. lpp.